b'\n_START_ARTICLE_\nTs\xc3\xbcaan\n_START_SECTION_\nF\xc3\xbc\xc3\xbcsikalised omadused\n_START_PARAGRAPH_\nToatemperatuuril on ts\xc3\xbcaan terava, m\xc3\xb5rumandli ja virsikulehtede l\xc3\xb5hna sarnase l\xc3\xb5hnaga v\xc3\xa4rvusetu gaas._NEWLINE_Ts\xc3\xbcaani sulamistemperatuur on \xe2\x80\x9327,8 v\xc3\xb5i \xe2\x80\x9327,9\xc2\xa0\xc2\xb0C (251,98 K), keemistemperatuur \xe2\x80\x9320,7\xc2\xa0\xc2\xb0C (teistel andmetel \xe2\x80\x9321,17\xc2\xa0\xc2\xb0C v\xc3\xb5i \xe2\x80\x9321,15\xc2\xa0\xc2\xb0C). Kriitiline punkt on 12,7 MPa, 59\xc2\xa0\xc2\xb0C._NEWLINE_Ts\xc3\xbcaani tihedus on ligikaudu kaks korda suurem kui \xc3\xb5hul sama temperatuuri ja r\xc3\xb5hu juures. Normaaltingimustel on tihedus 1,806 g/l. Temperatuuril \xe2\x80\x9321\xc2\xa0\xc2\xb0C on vedeliku tihedus 0,9577 g/cm\xc2\xb3._NEWLINE_Molaarmass on 52,036 g/mol._NEWLINE_Ises\xc3\xbcttimistemperatuur on \xc3\xbcle 650\xc2\xa0\xc2\xb0C._NEWLINE_Plahvatuspiirid on 3,9...36,6%.\n_START_SECTION_\nLahused\n_START_PARAGRAPH_\nTs\xc3\xbcaan lahustub neljas osas vees. Seismisel moodustub ammooniumoksalaat._NEWLINE_Ts\xc3\xbcaan lahustub h\xc3\xa4sti etanoolis, diet\xc3\xbc\xc3\xbcleetris, \xc3\xa4\xc3\xa4dikhappes.\n_START_SECTION_\nEttevaatusabin\xc3\xb5ud\n_START_PARAGRAPH_\nTs\xc3\xbcaan on sissehingamisel m\xc3\xbcrgine, sisses\xc3\xb6\xc3\xb6misel kahjulik, kahjustab nahka ja on kergestis\xc3\xbcttiv. Kokkupuutel veega reageerib ta \xc3\xa4gedalt._NEWLINE_Tuleb v\xc3\xa4ltida sissehingamist ning naha ja silmade kokkupuudet. Kui silmad puutuvad kokku ts\xc3\xbcaaniga, tuleb neid pesta rohke veega ja p\xc3\xb6\xc3\xb6rduda arsti poole. Ts\xc3\xbcaaniga kokku puutunud riietusesemed tuleb kohe \xc3\xa4ra v\xc3\xb5tta. Tuleb v\xc3\xa4ltida elektrostaatiliste laengute kogunemist. Ts\xc3\xbcaani k\xc3\xa4itlemisel tuleb kanda kaitseriietust.\n_START_SECTION_\nM\xc3\xbcrgisus\n_START_PARAGRAPH_\nTs\xc3\xbcaan on v\xc3\xa4ga m\xc3\xbcrgine. P\xc3\xb5hjus on see, et ts\xc3\xbctokroomi C oksidaasi kompleks seob ts\xc3\xbcanor\xc3\xbchma t\xc3\xb5ttu ts\xc3\xbcaani tugevamini kui hapnikku, mist\xc3\xb5ttu ts\xc3\xbcaan katkestab elektronide transpordiahela mitokondrites._NEWLINE_Ts\xc3\xbcaan \xc3\xa4rritab silmi ja hingamiselundeid. Ts\xc3\xbcaani sissehingamine v\xc3\xb5ib olenevalt doosist tekitada peavalu, pearinglust, pulsi kiirenemist, iiveldust, oksendamist, teadvuse kaotust, krampe ja surma._NEWLINE_Ts\xc3\xbcaan on v\xc3\xa4hem m\xc3\xbcrgine kui vesinikts\xc3\xbcaniidhape ja ts\xc3\xbcaniidid.\n_START_SECTION_\nLevik\n_START_PARAGRAPH_\nTs\xc3\xbcaan tekib l\xc3\xa4mmastikku sisaldavate orgaaniliste \xc3\xbchendite p\xc3\xbcrol\xc3\xbc\xc3\xbcsil ning seet\xc3\xb5ttu leidub teda teatud m\xc3\xa4\xc3\xa4ral koksigaasis ja k\xc3\xb5rgahjugaasis._NEWLINE_Spektroskoopia abil on ts\xc3\xbcaani avastatud komeetide sabast.\n_START_SECTION_\nKasutamine\n_START_PARAGRAPH_\nTs\xc3\xbcaan on vaheprodukt paljude v\xc3\xa4etiste tootmisel._NEWLINE_Samuti kasutatakse teda stabilisaatorina nitrotsellulooside tootmisel._NEWLINE_Ts\xc3\xbcaani kasutatakse orgaanilises s\xc3\xbcnteesis.\n_START_SECTION_\nAjalugu\n_START_PARAGRAPH_\nT\xc3\xb5en\xc3\xa4oliselt s\xc3\xbcnteesis ts\xc3\xbcaani esimesena umbes 1782 Carl Scheele, kes uuris vesinikts\xc3\xbcaniidhapet. Kindlasti oli ta s\xc3\xbcnteesitud aastaks 1802, kui teda kasutati ts\xc3\xbcaankloriidi valmistamisel._NEWLINE_Ta omandas t\xc3\xa4htsuse 19. sajandi l\xc3\xb5pus koos v\xc3\xa4etiset\xc3\xb6\xc3\xb6stuse arenguga._NEWLINE_Halley komeedi saba sisaldab ts\xc3\xbcaani. 19. mail 1910 l\xc3\xa4bis Maa komeedi saba. Selle s\xc3\xbcndmuse eel levitas ajakirjandus jutte eelseisvast massilisest ts\xc3\xbcaanim\xc3\xbcrgistusest, hoolimata astronoomide kinnitusest, et ts\xc3\xbcaani kontsentratsioon on nii v\xc3\xa4ike, et mingist m\xc3\xbcrgistusest ei saa juttu olla.'